Februar på Pluto

Januar ble en måned med mye vær i alle former og varianter. Vi har fått kjenne på den glatte isen, og vi har fått oppleve mye slaps og regn. Da er det jammen flaks at Pluto-gjengen elsker å leke i sølepytter! Vi er ute hver dag, men det varierer hvor lenge vi er ute når været er på sitt verste. Vi har også dristet oss til litt lengre turer nå, det har vi utnyttet nå når vi har studenter og ekstra armer og bein. De eldste er veldig flinke til å gå selv, og vi har blant annet vært oppe på den økologiske gården. Der hadde de fått nye sauer nå, så vi kommer nok til å ta turen opp dit mer. Vi har også fått sett på endene, kalkunene og grisene, og neste gang må vi få sett hestene! Ellers har vi hatt Bukkene Bruse som tema, og barna er fremdeles veldig opptatt av dette eventyret. Det er veldig kjekt å se hvordan de eldste tar med eventyret inn i leken. Selv om vi nå går over til nytt tema, vil Bukkene Bruse fremdeles være med oss både i leken og i samlingen.

I februar vil aktivitetene på Pluto dreie seg om farger og fagområdet ”antall, rom og form”. Barna på Pluto er allerede svært opptatt av tall og telling. Vi teller barna hver dag i samlingsstunden, og tallrekken har blitt flittig brukt nå som vi har hatt Bukkene Bruse. Målet er at vi skal bidra til at barna får leke og utforske ulike former og mønstre blant annet gjennom sortering, sammenlikning og i den daglige leken. I overgangssituasjonene og aktiviteter bruker vi telling og antallsord flittig. I leken oppmuntrer vi til rollelek og gjemmeleken hvor barna får utforske rommet, finne fram og orientere seg. I både formingsaktiviteter og bakeaktiviteter får barna erfare forskjellige former, mønster, sammenlikninger og måleenheter som lengde, areal, volum og vekt. Vi skal også øke barnas forståelse av plassering og lokalisering. Hva betyr det at trollet er *under* broen? At leken skal *oppi* kassen og at tallerkenen skal stå *oppå* bordet? Matematikken er tilstede i hverdagssituasjonene og barnas lek allerede, men vi skal fokusere på og tilrettelegge ekstra på dette i den kommende tiden. Hovedfokuset vårt innen matematikk kommer til å være på former, hvor vi skal lære de tre formene trekant, sirkel og firkant. Vi legger det til rette etter barnas alder og interessenivå, og vil dele en del i grupper.

I samsvar med fastelavn og karneval denne måneden, har vi også valgt å ha fokus på farger. Vi skal i utgangspunktet ta for oss de tre primærfargene rød, blå og gul, men vil som vanlig følge barnas spor. Fargene skal vi kombinere med sirkler, trekanter og firkanter, og det kan dermed fort utarte seg til å bli en svært fargerik måned på Pluto med mye forming! Farger og former er altså stikkordene for det som står på planen for februar. Vi drar med oss eventyret om Bukkene Bruse videre inn i denne måneden, men denne gangen er det eventyret om de Tre Trekantene som skal i bursdagsselskap til Firkanten. Han må over rektangelet, og under rektangelet bor den blå sirkelen som skal stange trekantene ut i elven. Denne kombinasjonen med noe kjent og noe nytt har vi hatt stor suksess med tidligere, så det blir spennende å se hva årets barnegruppe synes.

Vi begynner også med to faste varme måltider i uken nå. Hvilke dager det blir er fremdeles litt usikkert, det er mye logistikk som skal gå opp, og det er viktig for oss at vi klarer å kombinere det å lage mat med det pedagogiske tilbudet, slik at matlagingen ikke skal gå utover at barna mister ressurser. Dermed lager vi enkel mat som barna kan være med på. Vi har valgt at vi skal ha en dag med type middagsmat, og vi kommer til å rullere på en fast meny. Denne menyen er ikke fastsatt enda, for vi driver fremdeles og tester ut ulike middager og ser hva som passer våre barnegrupper best i år. Men så langt er i hvert fall fiskekaker med ovnsbakte poteter og grønnsaker, grønnsakslapskaus og fullkornspasta med tomatsaus retter vi har hatt suksess med. Den andre dagen i uken kommer vi enten til å bake, eller lage grøt. Når vi baker, skal baksten alltid være grov. Det kommer til å variere hva vi baker, men det vil være mest grove rundstykker og av og til grov vegetar-pizza.

Avdeling Pluto og Neptun har også startet opp med avdelingsmøter nå etter jul, noe som har vært sårt etterlengtet. Cecilie som var student hos oss i høst, er ansatt som vikar i virksomheten. Hun jobber på Pluto og Neptun hver mandag, og vil være med barna under avdelingsmøtene. Pluto og Neptun har møte en time annenhver mandag formiddag. Det vil si at når Pluto har avdelingsmøte, er det de ansatte på Neptun og Cecilie som passer på våre barn.

Fargene i temaet for februar drar vi også med oss når vi skal markere Samefolkets dag. Vi har tradisjon i barnehagen for å markere dette med stor felles samlingsstund. Dette er målet også i år, og vi er så heldige å ha en mor som skal komme å ha samlingsstund for oss og fortelle om sin kultur. Dette er en samlingsstund som er tilrettelagt for de på stor avdeling, så vi kommer kun til å ta med de eldste barna over. De yngste skal få kose seg med samisk musikk på Pluto, vi vet av erfaring at de får mer ut av det. Markeringen av samefolkets dag er noe som kommer til å bli mer tydelig når barna begynner på stor avdeling, men det skal også markerer hos oss med samisk musikk, bilder og joik! Samefolkets dag er 6. februar, så vi markerer den i barnehagen mandag 7. februar.

Fredag 25. februar blir det karneval for de store avdelingene i barnehagen. Tidligere har vi hatt felles karneval i hele barnehagen, med felles samlingsstund på stor avdeling. De siste årene har vi jo måttet være for oss selv på grunn av kohorter, og det har fått oss til å reflektere mye rundt dette med felles festligheter for de yngste. Disse dagene fører ofte til mer stress enn glede for de yngste, i tillegg til at mange små ikke liker å kle seg ut. Det som vi tenker i teorien skal være en gøy dag for de små, har ofte ført til at barna synes kostymene til de eldre barna er skumle, og det å ha felles samlingsstund kan bli litt fort mye for de små. Vi har derfor bestemt at vi kutter ut karneval på småbarnsavdelingene i år. Vi vil allikevel lage en festlig dag inne på Pluto denne fredagen. Siden temaet er farger denne måneden, skal vi derfor ha «Fargefest» på Pluto. Vi kommer til å servere noe mat hvor farger er tydelig, vi skal ha vår egen samlingsstund med de kjente og kjære sangene og bare ha en rolig, men ekstra kjekk dag for oss selv. Barna kan gjøre hva de vil ut av det med tanke på bekledning. Det er kjekt om barna kler seg i noe fargerikt denne dagen, men det er ingen tvang.

Mandag 28. februar markerer vi Fastelavn og bollemandag og baker boller.

Uke 9 er skolens vinterferie. Dersom det er noen barn som skal ha fri hele eller deler av denne uken, er det fint om vi får beskjed.

**Hilsen fra Marianne, Barbro og Julie**